"Am folosit un curier ca să-i fac surpriză". Bărbatul din Chiajna care s-a baricadat în casa fostei iubite ar fi violat-o
Bărbatul de 39 de ani care a facut joi un scandal monstru în Chiajna și s-a baricadat în apartamentul fostei iubite a fost evacuat cu forța de trupele speciale după mai bine de 16 ore.
Vineri a fost dus la Parchetul de pe lângă Judecatoria Buftea pentru audieri.
Reporter: Ce ați vrut să demonstrați cu acest gest?
Suspect: "Un gest de iubire".
Reporter: Dar n-ați violat, totuși, ordinul de protecție?
Suspect: "Ba da. Faptul că am încălcat ordinul de protecție este un fapt reprobabil pe care mi l-am asumat din iubire pentru Laura. Punctul 1: da, este o greșeală. Punctul 2: eu, într-adevăr, am intrat în domiciliu, însă dânsa mi-a permis accesul, deci este o încălcare reciprocă".
Reporter: Nu v-ați dat drept curier?
Suspect: "Nu că m-am dat drept curier, am folosit un curier care se afla acolo în locație pentru pachete, pentru a-i face această surpriză".
Reporter: Dar de ce ați ținut poliția pe jar 14 ore?
Suspect: "Eu nu am ținut poliția pe jar 14 ore, eu chiar le-am spus oamenilor că n-au de ce să stea, le-am zis că eu nu mă sinucid, nu fac rău nimănui".
Potrivit unor surse din anchetă, individul ar fi violat-o pe tânăra de 33 de ani, care avea și un ordin de protecție împotriva lui. Femeia a reușit să sune după ajutor și să iasă singură din casă.
Negociatorii au avut o misiune dificilă, mai ales că bărbatul amenința că vrea să-și facă rău.
După mai bine de 14 ore, polițiștii au reușit să-l scoată pe bărbatul de 39 de ani din bloc. Trupele speciale au fost nevoite să escaladeze clădirea, pentru a-l convinge să se predea.
Bălan Alexandru Daniel, adjunct inspector șef IPJ Ilfov: "Am reușit extragerea bărbatului în condiții de siguranță. Persoana în cauză va fi dusă la sediul poliției".
Anne-Marie Ciolcă, purtător de cuvânt al IPJ: "Polițiștii orașului Chitila au deschis un dosar de urmărire penală sub aspectul mai multor infracțiuni: violare de domiciuliu, violență în familie, viol, lipsire de libertate în mod ilegal și încălcarea ordiunului de protecție".
Întreaga acțiune a polițiștilor a început joi dimineață, după ce s-au auzit țipete din apartamentul femeii. Tânăra a reușit să scape, iar agresorul ei s-a baricadat în locuință.
Martor: "La ora 8 a început toată nebunia. Făcea show pe-aici, începuse să înjure polițiștii, să plece toată lumea, că se aruncă. Pe ea am văzut-o, era bătută, puțin umflată la ochi și a plecat cu mașina de poliție".
Timp de 14 ore, bărbatul a ieșit de mai multe ori în balconul apartamentului. A recitat versuri din Luceafărul, a cântat la chitară.
Iar pe seară s-a certat și cu vecinii.
Vecinii susțin că fostul iubit ar fi pacalit-o pe tânără că este un curier și așa a reușit să intre în locuință. Nu ar fi prima dată când individul o agresează. De altfel, potrivit unor surse din anchetă, ea ar fi primit în urmă cu câteva zile un ordin de protecție, pentru trei luni.
Sursa: Pro TV
Etichete: chiajna,
Dată publicare:
22-03-2024 13:14